b'\n_START_ARTICLE_\nKurt Zeitzler\n_START_SECTION_\nBakgrunn\n_START_PARAGRAPH_\nKurt Zeitzler ble f\xc3\xb8dt i Go\xc3\x9fmar i Heideblick i Landkreis Dahme-Spreewald i den dav\xc3\xa6rende provinsen Brandenburg i Kongeriket Preussen. Han var s\xc3\xb8nn av en protestantisk prest og stammet fra en prestefamilie. Etter avsluttende eksamen fra videreg\xc3\xa5ende skole i Luckau gikk han inn i 4. Th\xc3\xbcringische Infanterie-Regiment Nr. 72 i Torgau 23. mars 1914 som fahnenjunker, som han noe senere deltok med i f\xc3\xb8rste verdenskrig. I desember samme \xc3\xa5r ble han l\xc3\xb8ytnant og da krigen sluttet var han oberleutnant og regimentsadjutant. Han ble under f\xc3\xb8rste verdenskrig tildelt Jernkorset av b\xc3\xa5de andre og f\xc3\xb8rste klasse, samt S\xc3\xa5retmerket i sort, og senere \xc3\x86reskorset da dette ble innstiftet i 1934.\n_START_SECTION_\nMellomkrigstiden\n_START_PARAGRAPH_\nI mellomkrigstiden var han blant de 4000 offiserene som innenfor Versaillestraktatens begrensninger fikk fortsette i Reichswehr. Han ble kaptein i januar 1928, og fra 1929 var han i de f\xc3\xb8lgende tre \xc3\xa5rene stabsoffiser ved 3. divisjon. I 1934 ble han overf\xc3\xb8rt til Reichswehrministerium og forfremmet til major.  I 1937 ble han stabsoffiser ved operasjonsavdelingen i Oberkommando des Heeres. I april 1939 ble han sjef for infanteriregiment nr. 60 og utnevnt til oberst i juni samme \xc3\xa5r.\n_START_SECTION_\nOperativ offiser\n_START_PARAGRAPH_\nUnder felttoget i Polen i september 1939 var han stabssjef hos Wilhelm List. I mars 1940 hadde han samme posisjon hos Ewald von Kleist i 1. Panzerarmee, og under slaget om Frankrike organiserte Zeitzler p\xc3\xa5 en utmerket m\xc3\xa5te panserstyrkenes framrykning gjennom Ardennene. Han fortsatte i denne stillingen gjennom den vellykkede invasjonen av Jugoslavia og slaget om Hellas. 18. mai 1941 ble Zeitzler tildelt Jernkorsets ridderkors._NEWLINE_Han st\xc3\xb8rste suksess kom under den tyske invasjonen av Sovjetunionen, da 1. Panzerarmee i l\xc3\xb8pet av de f\xc3\xb8rste to m\xc3\xa5nedene rykket langt inn i Sovjetunionen, og svingte s\xc3\xb8rover mot Svartehavet , og slo de sovjetiske styrkene i slaget om Uman, rykket deretter nordover og omringet de sovjetiske styrkene ved Kiev, rykket deretter s\xc3\xb8rover igjen, krysset Dnepr, og s\xc3\xa5 videre s\xc3\xb8rover for \xc3\xa5 avskj\xc3\xa6re de sovjetiske styrkene ved Azovhavet. Gjennom disse store bevegelsene s\xc3\xb8rget Zeitzler for at 1. Panzerarmee beveget seg friksjonsfritt og hele tiden fikk tilstrekkerlige forsyninger. I sin ros av Zeitzler, fremhevet Kleist at slike store h\xc3\xa6rbevegelses st\xc3\xb8rste problem er \xc3\xa5 sikre tilgangen av forsyninger._NEWLINE_I januar 1942 ble Zeitzler sjefssjef for general Gerd von Rundstedt, den tyske \xc3\xb8verstkommanderende i Vest-Europa. Zeitzler spilte her en viktig rolle i den tyske reaksjonen p\xc3\xa5 det britiske Diepperaidet 19. august 1942.\n_START_SECTION_\nGeneralstabssjef\n_START_PARAGRAPH_\n24. september 1942 ble Zeitzler utnevnt til General der Infanterie og samtidig utnevnt til sjef for generalstaben, hvor han erstattet Franz Halder. Hitler hadde blitt imponert over Zeitzlers optimistiske og engasjerte rapporter, og valgte ham som generalstabssjef foran andre offiserer med h\xc3\xb8yere status og ansiennitet._NEWLINE_Zeitzler gjorde en solid jobb som ledwer for generalstaben, men hansp\xc3\xa5g\xc3\xa5enhet og offensive tenkning ble etter hvert paralysert av Hitlers stadig \xc3\xb8kende urimelige krav og irrasjonelle ordrer. Da den sovjetiske motoffensiven ble satt inn under slaget om Stalingrad, ville han trekke styrkene tilbake til Don for slik \xc3\xa5 redde dem og gjenopprette en frontlinje. Han ble imidlertid overkj\xc3\xb8rt av Hitler som nektet tilbaketrekning, slik at den tyske styrken ved Stalingrad ble fullstendig knust. Han hadde blitt oppfordret av kolleger \xc3\xa5 trosse Hitler og gi ordre om \xc3\xa5 trekke styrken tilbake, men nektet p\xc3\xa5 denne m\xc3\xa5ten \xc3\xa5 nekte ordre fra den milit\xc3\xa6re \xc3\xb8verstkommanderende. I stedet gikk han, i solidaritet med de tyske styrkene ved Stalingrad, over til \xc3\xa5 leve p\xc3\xa5 de samme rasjonene som de hadde i felt. Dette ble av Martin Bormann rapportert til Hitler, og da Zeitzler etter to uker hadde tapt 13 kilo, ble han beordret av HItler til \xc3\xa5 avbryte dietten og g\xc3\xa5 over til vanlig kosthold._NEWLINE_Dette tapet av Sjette arm\xc3\xa9 ved Stalingrad, kom Zeitzler stadig oftere i konfrontasjoner med Hitler, s\xc3\xa6rlig p\xc3\xa5 grunn av Hitler motvilje mot \xc3\xa5 trekke styrer tilbake for \xc3\xa5 sikre fronten og unng\xc3\xa5 at de ble for eksponerte og s\xc3\xa5rbare. Ved fem anledninger tilb\xc3\xb8 Zeitzler seg \xc3\xa5 g\xc3\xa5 av, men dette ble avsl\xc3\xa5tt av Hitler. Etter en rekke skarpe konfrontasjoner med Hitler, avbr\xc3\xb8t han br\xc3\xa5tt en bes\xc3\xb8k hos Hitler p\xc3\xa5 Berhof 1. juli 1944, og meldte tilbake at han ikke lenger kunne tjenestegj\xc3\xb8re av helsemessige \xc3\xa5rsaker. Hitler snakket aldri med ham igjen, og avskjediget ham fra h\xc3\xa6ren i januar 1945, og nektet ham retten til \xc3\xa5 b\xc3\xa6re uniform.'